
הצעת חוק הספקת חשמל (הוראת שעה) (תיקון – הסכמת שר הפנים), התשס"ו-

2006 של חבר הכנסת ניסן סלומינסקי (פ/1435)
היו"ר משה כחלון:


בוקר טוב לכולם. הצעת חוק הספקת חשמל (הוראת שעה) (תיקון – הסכמת שר הפנים), התשס"ו-2006 של חבר הכנסת ניסן סלומינסקי. זאת הכנה לקריאה ראשונה. הצעת החוק עברה בקריאה טרומית במליאה, וכעת עברה אלינו להכנה לקריאה ראשונה. 

אני אקריא אותה: תיקון סעיף 3 

(1) בחוק הספקת חשמל (הוראת שעה), התשנ"ו-1996 (להלן –החוק העיקרי), בסעיף 3, במקום "השר יקבע" יבוא "השר בהסכמת שר הפנים, יקבע". 

(2). סעיף 6 לחוק העיקרי בטל. 

זאת אומרת שלגבי חיבורי חשמל ההחלטה כיום היא של שר התשתיות בלבד, וחבר הכנסת סלומינסקי מבקש שתהיה גם הסכמה של שר הפנים לצורך חיבור מבנה.

ניסן סלומינסקי:

 לפי סעיף 157 בחוק מ-1965, בית שנבנה בלי היתר בנייה ושלא כחוק, אסור לחבר אותו לחשמל. במשך השנים נבנו הרבה בתים שלא כחוק, ואנשים גרים בהם. ב-96' ממשלת ישראל החליטה לעשות מעין מורטוריום ולחבר לחשמל את אותם בתים שנבנו בלי היתר ובתנאי שיעמדו בכמה קריטריונים: קודם כל, שגרים שם בבית, אבל שאין שם צו שיפוטי וצו הריסה, ומהתאריך שהממשלה החליטה גם אין תוספות בנייה. שר התשתיות ממונה על כך, והוא צריך להגיש את הרשימה של מי שאפשר לחבר. 

בפועל מאז אותו חוק חיברו יותר מאלפי בתים שלא עומדים בקריטריונים של הממשלה- -

דוד טל:

 שלא כחוק?

ניסן סלומינסקי:

שלא כחוק.

 אני מניח שהסיבה העיקרית היא ששר התשתיות אינו השר הממונה על צווי הריסה ועל תקנות הבנייה, והוא לא בעניין. החוק בסעיף 6 אומר שהוא צריך להעביר את הרשימה לשר הפנים כדי ליידע אותו. בפועל שר הפנים בודק, מעיר הערות ונגמר הסיפור. אני לא יודע אם מישהו מתייחס לזה, והחיבורים נעשים. כך חוברו אלפי בתים אף על פי שאינם עומדים בקריטריונים שנקבעו.

אני מציע שבחוק יגידו שמי שצריך לחתום על הרשימה זה שר התשתיות ושר הפנים. אז ממילא אפשר למחוק את סעיף 6 כי ממילא לא צריך ליידע את שר הפנים כי הוא צריך לחתום. המשמעות היא שכששר הפנים צריך לחתום הוא יעשה בדיקה רצינית, ושנית, כל עוד הוא לא חותם לא יוכלו לחבר לחשמל; זה לא רק ליידע אותו. ככה אפשר יהיה לממש את החלטת הממשלה.

יצחק וקנין:


אתה אומר ששר התשתיות לא כל כך בודק?

ניסן סלומינסקי:

הוא לא בודק כי זה לא התחום שלו.

היו"ר משה כחלון:


חבר הכנסת חנא סוויד, בבקשה. אני מניח שאתה מתנגד.

חנא סוויד:

 נכון, אבל אני רוצה לנמק מדוע. הדברים שהציג חבר הכנסת סלומינסקי הם יותר מדי פשטניים. התהליך שעוברים הבתים האלה הוא לא כל-כך פשוט – שהשר מכין וכאילו זה נעשה בסתר. התהליך מתחיל מלמטה: מגישים בקשות לרשויות המקומיות; לא כל אחד יכול לפנות למשרד התשתיות בעניין הזה. פונים באופן מסודר דרך הרשות המקומית. משרד התשתיות פונה  לוועדות המקומיות לתכנון ובנייה שממונות על ההיתרים, על הבקרה, על הפיקוח- -

יצחק וקנין:

מה שנקרא, טופס 4.

חנא סוויד:

 על הכול. הרי הוועדה המקומית היא שמוציאה את ההיתר- -

ניסן סלומינסקי:

 היא כפופה למעשה לשר הפנים- -

יצחק וקנין:

 בלי טופס 4 חברת החשמל לא מחברת- -

היו"ר משה כחלון:


זה מה שחריג בחוק.

חנא סוויד:

 הוועדה המקומית בודקת כל בקשה, כל שם, ואם יש צו מנהלי או שיפוטי נגד אותו בית, הם פשוט מוחקים את הבית מהרשימה. אחרי הבדיקה המדוקדקת של ועדת התכנון והבנייה, שהיא אורגן של משרד הפנים, הרשימה חוזרת למשרד התשתיות, ואחרי הבדיקה של מערכת התכנון, רק אז השר חותם ומאשר את החיבור.

היו"ר משה כחלון:


מה הבעיה?

חנא סוויד:

 הבעיה היא מדוע צריך לערב את שר הפנים בעניין הזה? לפי חוק התכנון והבנייה, שר הפנים הופך להיות מוסד תכנון בפני עצמו. זה לא ראוי ונכון לעשות משר הפנים פוסק הדור בענייני תכנון ובנייה. יש לו ועדות תכנון. הרי הוא ממנה את חברי ועדות התכנון כולן – מקומיות ומחוזיות- -

דוד טל:

אבל הוא מופקד עליהן.

חנא סוויד:

 בסדר- -

קריאה:


לא נכון, ועדה מקומית זה נבחרי ציבור.

חנא סוויד:

 אבל הוא ממנה אותן.

ניסן סלומינסקי:

 הוא לא ממנה ועדה מקומית. היא נבחרת.

חנא סוויד:

 הוא ממנה אותה. בוועדות מרחביות השר הוא שממנה את החברים; בוועדות מחוזיות השר הוא שממנה את החברים; במועצה ארצית הוא שממנה את החברים; בוועדות ערר הוא שממנה את החברים. לפי סעיף 109 לחוק התכנון והבנייה, יש לו הסמכות לבטל כל תוכנית, הוא מוסד על. פה רוצים להוסיף לו עוד סמכויות- -

דוד טל:

 זה רק מכיוון שזה רוני בר-און רוצים להוסיף לו את הסמכויות האלה.

ניסן סלומינסקי:

 מאחר שזה הוועדות של שר הפנים- -

חנא סוויד:

למה צריך- -

ניסן סלומינסקי:

 מה מפריע לך?

חנא סוויד:

 זאת ביורוקרטיה. הוועדות הממונות שמטפלות בעניין הזה עושות בדיקה דקדקנית בנושא הזה- -

ניסן סלומינסקי:

אבל עובדה שחוברו מאות אלפי בתים בניגוד לקריטריונים. הם מוסרים 8,500, אבל אני חושב שיש הרבה יותר. זאת אומרת שאם השר שאחראי עליהם לא צריך לחתום - -

קריאות:


- - -

ניסן סלומינסקי:

- - מטילים עליו אחריות לוודא שאכן זה כך. היום אין לאף אחד אחריות. שר התשתיות אומר, מה אתם רוצים ממני, הוועדות האלה לא שלי; לוועדות אין שר, אז מה אכפת להם איך זה הולך- -

היו"ר משה כחלון:


אני מציע לשמוע את נציג שר התשתיות.

חנא סוויד:

 אני רוצה לענות על הטענה הזאת.

היו"ר משה כחלון:


אני לא רואה שאנחנו מוכנים להתקדם. חשובה לי העמדה. העמדה שלך היא נגד, העמדה שלו היא בעד. 

דוד טל:

אבל הוא צודק שיש בזה סרבול ביורקרטי.

ניסן סלומינסקי:

 אבל אין ברירה. מדווחים על לפחות 8,500, אבל אני אומר לך שיש הרבה יותר שחוברו שלא כחוק.

חנא סוויד:

 זאת האשמה כבדה. אתה מאשים את ועדות התכנון שהן לא עושות את עבודתן נאמנה.

היו"ר משה כחלון:


נשמע את משרד התשתיות. אם השר מוותר נפתרה הבעיה.

דן ויינשטוק:


אני מנהל מִנהל החשמל במשרד התשתיות הלאומיות. אנחנו הגוף שמבצע בפועל. הביטוי "אלפי מבנים" נשמע מפחיד, כאילו מדובר בכמות מפלצתית. החוק שעליו אנחנו מדברים שרוצים להגיש עליו תיקון – הספקת חשמל, הוראת שעה – זה חוק שמסתמך על דוח ועדת מרקוביץ' שבדקה את הנושא הזה. על-פי הדוח הזה, האינוונטר של הבתים שאמורים להיות מחוברים, לפי החוק הזה, כמובן לאחר הליך הבדיקה שתיאר חבר הכנסת סוויד, הוא כ-12 אלף בתים. עד היום חוברו 8,720 בתים. החוק הזה עתיד לפקוע ב-31 במאי 2007. אם לא תהיינה בעיות מיוחדות החוק הזה יוארך ויתקיים כפוף לבדיקות. כיום כ-15% מהבתים לא עוברים את הבדיקות, ולכן הביטוי "אלפי בתים" שחוברו כאילו בהסתר, נשמע אימתני, אבל המספר הפוטנציאלי של הבתים שאמורים להתחבר הוא 12 אלף- - 

היו"ר משה כחלון:


יש אזורים מוגדרים שזה קורה בהם?

דן ויינשטוק:

זה באזורים של המגזר הערבי. בערך 50% מהאוכלוסייה הערבית מתגוררת במחוז צפון, ולכן במחוז צפון זה חלק ניכר. אבל עקרונית זה בכל רחבי הארץ, אין בתל-אביב בתים  שמתחברים לפי החוק הזה.

ניסן סלומינסקי:

 יש.

דן ויינשטוק:

מעט מאוד.

חנא סוויד:

 זה בניינים שנבנו לפני 87'.

דן ויינשטוק:

אני אחזור בקצרה על הקריטריון של החוק: אלה מבנים שנבנו עד שנת 86', אין נגדם צו הריסה, ולא נוספה להם תוספת בנייה בלתי חוקית לאחר מכן. זאת אומרת ברור שזה חוק שתחום בזמן. זה לא אינוונטר הולך וגדל.

בעניין האמירה כאילו הבדיקה של שר התשתית היא שטחית, אני קובע שאף לא אחד מהבתים נבנה שלא לפי הקריטריונים של החוק. אני רוצה שיראו לי בית כזה. אין דבר כזה. אנחנו מעבירים את כל הבתים האלה לוועדות התכנון. לעתים קרובות אנחנו מקבלים. הרשימות באות בקבוצות. היו לנו מקרים שהעברנו רשימה של 200 בתים, קיבלנו התנגדות של ועדה מחוזית ומקומית ל-190 בתים. 190 בתים לא חוברו, חוברו 10 בתים. לפני מספר שבועות השתתפתי בדיון של ועדת הפנים וקיבלנו אפילו ביקורת מוועדת הפנים על כך שמשרד התשתיות נאמן יותר מדי להחלטות ועדת התכנון. אבל זאת באמת המציאות. אם הם אומרים לנו "לא", אנחנו לא מחברים. כ-15% מהבתים אנחנו לא מחברים. לכן התיאור שכאילו משרד התשתיות מקבל רשימות מהרשויות המקומיות, וכולם מחוברים – זה ממש לא המצב. לכן הצעת החוק הזאת, וכך התבטאתי גם בוועדת השרים לענייני חקיקה שלא קיבלה את דעתי- -

היו"ר משה כחלון:

מה הממשלה- -

ארז קמיניץ:


אני ממשרד המשפטים. הממשלה תומכת בחוק, אולי צריך היה להתחיל מזה.

שירה ברנד:


אני אחזור על הערתו של עורך הדין קמיניץ: הממשלה תומכת בהצעת החוק. יש לנו מחלוקת עובדתית קלה עם משרד התשתיות. אנחנו מקבלים את הרשימות לידינו, והוועדות מעירות את הערותיהן. יש מחלוקות עובדתיות וצריך לקרוא תצלומי אוויר ולהחליט אם הוא לפני 87' או אחרי 87'. אנחנו טוענים כך, ומשרד התשתיות טוען אחרת- -

חנא סוויד:

 אבל את זה לא השר עושה. 

שירה ברנד:

השר יקבל בדיוק את אותו מידע, הרי גם הוא יפנה לוועדה המקומית. הרי השר לא ילך לבדוק בעצמו מבנה –מבנה. אבל השר מקבל רשימה ומעביר את הערותיו, ואחר-כך שר התשתיות יכול להחליט כרצונו רק על ההחלטה לא לחבר; על ההחלטה לחבר הוא פשוט מחבר- -

ניסן סלומינסקי:

 הוא מחבר גם אם יש הערות.

שירה ברנד:

לכן אני שואלת הפוך: ממה נפשך? אם הכול בסדר, וכולם יסכימו שהמבנה תואם לחוק ויחברו; אם המבנה לא תואם לחוק לא יחברו. ההסכמה של שר הפנים לא מהווה ביורוקרטיה מעבר למצב הקיים היום משום שממילא כך או כך כל אחד יהיה חייב לפנות לאותן ועדות מקומיות או מחוזיות כדי לקבל את המידע מהן. לכן אנחנו לא חושבים שהסכמת שר הפנים היא ביורוקרטיה – להפך: זה אמור לפתור את המחלוקות שיש כיום שנשארות בסופו של דבר בהחלטתו הבלעדית של שר התשתיות.

ארז קמיניץ:

גם שר התשתיות לא מחליט בעצמו על החיבור. מי שמחליט הוא בעצם האדם המקצועי. השר מפרסם את הרשימה, אבל ודאי שהדברים נעשים בידי הדרגים המקצועיים. לכן האמירה "שר התשתיות" או "שר הפנים" אין בה הוספה ביורוקרטית ככל שההליכים עצמם נעשים ממילא בידי הדרגים המקצועיים.

יתרה מזאת, חלק נכבד מהידע באשר לקיומם של תנאי החוק – היינו האם בניין מסוים עומד בתנאי חוק הספקת חשמל ובתנאים שדוח מרקוביץ' קבע – נמצא בוועדות התכנון. זה בכל מקרה צריך לעבור גם בוועדה המחוזית, לא רק בוועדות המקומיות, אבל בכל מקרה זה נמצא בוועדות התכנון במשרד הפנים. לכן ראוי שכשחלק גדול מהידע נמצא במשרד אחד ופעולה ביצועית שנמצאת במשרד אחר, ראוי ששתיהן ימוזגו בהסכמה של שני השרים. אם הוועדה חושבת שראוי לתקן את סעיף 3 לחוק ולהוסיף את השר, אז כדי שהמנגנון של החקיקה יהיה קוהרנטי צריך לעשות את התיקון הזה גם בסעיף הערר.

אתי בנדלר:

 אתה מוכן לומר שוב איזה סעיף אתה חושב שצריך לתקן?

ארז קמיניץ:

המנגנון של החוק הוא כזה: שר התשתיות מפרסם את הרשימה; הרשימה הזאת מפורסמת ברשימות. בפועל היא עוברת גם לוועדות המקומיות במשרד הפנים, והן אומרות את שלהן בעניין – האם המבנה קיים או לא קיים. לכאורה המנגנון שקובע החוק היא שאמירה הזאת נעשית באמצעות ערר, כמו שאומרים בסעיף 4. אם אנחנו מכניסים את השר כמי שצריך לחתום על הרשימה גם כן, לפי סעיף 3, הרי שמנגנון הערר הוא לא כל-כך רלוונטי לערר של משרד הפנים, אלא שגם שר הפנים וגם שר התשתיות יחד צריכים להחליט בערר- -

אתי בנדלר:

 דהיינו, בסעיף 4(ב): "בדונו בערר רשאי השר להחליט על הכללת מבנה ברשימה. החלטת השר שלא לכלול מבנה ברשימה תהיה בהסכמת שר הפנים", זה מה שאתם אומרים?

ארז קמיניץ:

הערר יידון על-ידי השרים בהסכמה- -

חנא סוויד:

 זאת ביורוקרטיה פר-אקסלנס.

אתי בנדלר:

 זאת לא ביורוקרטיה, זה תיקון חוק. הוא אומר שסעיף 1 לא מתיישב עם הסעיף השני, ולכן אני צריכה לשמוע מה הם מציעים.

חנא סוויד:

 אני מתכוון לתהליך.

אתי בנדלר:

 אז אולי תציעו את התיקונים. תקרא את כל סעיף 4- -

ארז קמיניץ:

ב(א) "רשאי לערור בפני השרים"; וב-(ב) "בדונם בערר רשאים השרים להחליט על הכללת מבנה ברשימה או שלא להכלילו". זה כדי שזה יתיישב עם התיקון ב(3).

היו"ר משה כחלון:

אנחנו נקיים המשך לדיון הזה בזמן הקרוב, אני מקווה שתוך שבועיים-שלושה. אני לא רואה הרבה מחלקות פה, אבל אני רוצה יגבשו את הנוסח לקראת הדיון הבא, ובדיון הבא גם נצביע. תודה רבה.

הישיבה ננעלה ב-10:45
